ANC die hoenders in oor vulgêre Afrikaanse volkslied by KFCDie ANC in die Wes-Kaap het ŉ ondersoek geëis na die misbruik van die volkslied deur kunstenaars en besighede. Dit volg ná ŉ voorval waarin ŉ vulgêre weergawe van die volkslied deur die voormalige “vuilbek-sanger” Shane McCallaghan vroeër die week oor die luidsprekers van ŉ KFC-tak in Kaapstad gespeel het. Die snit kom voor op McCallaghan se CD Sies jou vark. “Die ANC doen ŉ beroep op alle Suid-Afrikaners om hulle te distansieer van hierdie tipe onverdraagsaamheid en om saam te staan teen seksisme en rassisme,” het die provinsiale sekretaris van die ANC, Songezo Mjongile, gesê. Die Cape Times berig Tariq Mellett het in die ry by die KFC in Buitenkantstraat gewag toe hy ŉ gewysigde weergawe van die volkslied oor die luidsprekers hoor. “Die liedjie bevat bewoording soos ‘Nkosi is ŉ d..s’ en ‘Mandela is ŉ f….n k…..’”, het hy gesê. “Ek en twee ander klante was stomgeslaan oor die vulgariteit en rassisme wat so openlik in ŉ gewilde gesinsrestaurant uitgebasuin word.” KFC se provinsiale bestuurder Craig Davids sê die saak is na Yum Restaurante verwys. “Ons is besig om die sak te ondersoek, maar tot dan kan ek nie kommentaar lewer nie,” het hy gesê.